b'\n_START_ARTICLE_\nLangattomat verkot Suomessa\n_START_PARAGRAPH_\nLangattomat verkot Suomessa koostuvat yksityisist\xc3\xa4 ja julkisista langattomista verkoista. Kattavimmat langattomat verkot ovat teleoperaattoreiden matkapuhelinverkkoihin liittyv\xc3\xa4 GPRS-verkot, jotka kattavat koko maan ja joilla on miljoonia p\xc3\xa4\xc3\xa4telaitteita GPRS-matkapuhelimissa.\n_START_SECTION_\nGPRS\n_START_PARAGRAPH_\nGPRS (lyhenne sanoista General Packet Radio Service) on alkuaan GSM-verkossa toimiva pakettikytkent\xc3\xa4inen tiedonsiirtopalvelu, jota k\xc3\xa4ytet\xc3\xa4\xc3\xa4n p\xc3\xa4\xc3\xa4asiassa langattoman Internet-yhteyden muodostamiseen matkapuhelimen tai GPRS-sovittimen avulla. GPRS-verkot Suomessa toteutettiin kes\xc3\xa4\xc3\xa4n 2001 menness\xc3\xa4 kaikkien kolmen teleoperaattorin eli Soneran (nyk. TeliaSonera), Radiolinjan (nyk. Elisa) ja DNA:n) verkoissa. Suomessa jokaisella operaattorilla GPRS-yhteys on k\xc3\xa4ytett\xc3\xa4viss\xc3\xa4 maanlaajuisesti._NEWLINE_Sana GPRS on k\xc3\xa4yt\xc3\xa4nn\xc3\xb6ss\xc3\xa4 j\xc3\xa4\xc3\xa4nyt tarkoittamaan 2G- eli GSM-tekniikan pakettidataj\xc3\xa4rjestelm\xc3\xa4\xc3\xa4, mutta 3GPP k\xc3\xa4ytt\xc3\xa4\xc3\xa4 termi\xc3\xa4 GPRS my\xc3\xb6s 3G-tekniikan yhteydess\xc3\xa4. GPRS-sanomien liitynt\xc3\xa4rajapinnat ovat pitk\xc3\xa4lti samat, mutta 3G ei tietenk\xc3\xa4\xc3\xa4n aseta GSM-j\xc3\xa4rjestelm\xc3\xa4n mukaisia siirtonopeusrajoituksia, vaan antaa omat nopeusvaihtoehtonsa, jotka ovat tyypillisesti 32kb/s tai 128kb/s monikertoja._NEWLINE_Vanhoja GPRS-verkkoja (siis GSM-pohjaisia) on osittain p\xc3\xa4ivitetty uudempaan EDGE-tekniikkaan, jolla saadaan samasta verkosta lis\xc3\xa4\xc3\xa4 siirtokapasiteettia. Viimeaikaiset uusimiset ovat kuitenkin jopa purkaneet GSM/GPRS-verkkoa 3G-verkon tielt\xc3\xa4.\n_START_SECTION_\nKattavuus\n_START_PARAGRAPH_\nHallituksen tietoyhteiskuntaohjelman mobiility\xc3\xb6ryhm\xc3\xa4 ehdotti, ett\xc3\xa4 kuntien tietotekniikkapanostusten lis\xc3\xa4ksi olisi koko maahan saatava avoin langaton verkko vuoteen 2010 menness\xc3\xa4. Maanlaajuista palvelua on t\xc3\xa4ll\xc3\xa4 hetkell\xc3\xa4 vain GPRS-palvelut matkapuhelinoperaattoreiden verkoissa, mutta ongelmaksi niiss\xc3\xa4 n\xc3\xa4hd\xc3\xa4\xc3\xa4n hitaus ja heikot vasteajat._NEWLINE_Koko maan kattavaa yksitt\xc3\xa4ist\xc3\xa4 verkkoa ei ole odotettavissa l\xc3\xa4hivuosina, vaikka mobiility\xc3\xb6ryhm\xc3\xa4 sit\xc3\xa4 haluaisikin. Suomeen on mahdollista rakentaa kattava verkko, mutta mik\xc3\xa4\xc3\xa4n t\xc3\xa4ll\xc3\xa4 hetkell\xc3\xa4 (vuonna 2010) k\xc3\xa4yt\xc3\xb6ss\xc3\xa4 olevista tekniikoista ei siihen taivu. Koko maan kattaminen onnistuu joko satelliittipalveluna tai v\xc3\xa4hint\xc3\xa4\xc3\xa4n kahdella eri tekniikalla maan pinnalla. K\xc3\xa4yt\xc3\xa4nn\xc3\xb6ss\xc3\xa4 sopivaa tekniikkaa ei ole standardina olemassa, sellainen pit\xc3\xa4isi kehitt\xc3\xa4\xc3\xa4 ja mik\xc3\xa4 pahinta standardoida kansainv\xc3\xa4lisesti.\n_START_SECTION_\nHSPA\n_START_PARAGRAPH_\nHSPA koostuu HSDPA:sta sek\xc3\xa4 HSUPA:sta, jotka nopeuttavat tiedonsiirtoa teoriassa merkitt\xc3\xa4v\xc3\xa4sti verrattuna perus-3G:hen. Uusimman tekniikan peittoalue kasvaa kohtuullista vauhtia, koska l\xc3\xa4hes kaikki uudet tukiasemat ovat jo HSPA+ -tekniikkaa. Nopean yhteyden pinta-ala ei kuitenkaan kasva niin kuin mainoksissa, suuret nopeudet ovat k\xc3\xa4ytett\xc3\xa4viss\xc3\xa4 vai tukiaseman l\xc3\xa4heisyydess\xc3\xa4.'